บอร์ดธอส.ตั้ง'ฉัตรชัย' กรรมการผู้จัดการใหม่
บอร์ดธนาคารอาคารสงเคราะห์ มีมติตั้ง ฉัตรชัย ศิริไล เป็นกรรมการผู้จัดการ ธอส.คนใหม่
12 ก.พ. 2559

บอร์ดธนาคารอาคารสงเคราะห์ มีมติตั้ง ฉัตรชัย ศิริไล เป็นกรรมการผู้จัดการ ธอส.คนใหม่
นายสุรชัย ดนัยตั้งตระกูล ประธานกรรมการ ธนาคารอาคารสงเคราะห์ (ธอส.) เปิดเผยว่า ที่ประชุมคณะกรรมการธอส. มีมติเห็นชอบตามที่คณะกรรมการสรรหากรรมการผู้จัดการ เสนอให้แต่งตั้ง นายฉัตรชัย ศิริไล รองกรรมการผู้จัดการกลุ่มงานสินเชื่อ ธอส. ให้ดำรงตำแหน่งกรรมการผู้จัดการ ธอส.คนใหม่
อย่างไรก็ตาม ขั้นตอนหลังจากนี้คณะอนุกรรมการพิจารณาผลตอบแทน ซึ่งมีผู้แทนจากกระทรวงการคลังร่วมอยู่ด้วย จะทำการเจรจาค่าตอบแทนกับนายฉัตรชัย เมื่อการเจรจาแล้วเสร็จ จะเสนอต่อคณะกรรมการ ธอส.เห็นชอบอีกครั้ง ก่อนที่จะส่งเรื่องให้ธนาคารแห่งประเทศไทย (ธปท.) ให้ความเห็น หลังจากนั้นจะส่งเรื่องดังกล่าวให้กระทรวงการคลัง เสนอคณะรัฐมนตรี (ครม.) พิจารณาแต่งตั้งต่อไป 
สำหรับงานเร่งด่วนของกรรมการ ธอส.คนใหม่ คือ เร่งดำเนินการโครงการบ้านประชารัฐ ที่จะต้องเข้ามาเป็นผู้ให้สินเชื่อโครงการและผู้ซื้อในอัตราดอกเบี้ยต่ำพิเศษ โดยเบื้องต้น ธอส.เตรียมวงเงินสำหรับโครงการนี้ 3 หมื่นล้านบาท